憶昨行和張十一
作者：韓愈
朝代：唐

paragraphs: 憶昨夾鍾之呂初吹灰，上公禮罷元侯廻。
車載牲牢甕舁酒，並召賓客延鄒枚。
腰金首翠光照耀，絲竹迥發清以哀。
青天白日花草麗，玉斝屢舉傾金罍。
張君名聲座所屬，起舞先醉長松摧。
宿酲未解舊痁作，深室靜臥聞風雷。
自期殞命在春序，屈指數日憐嬰孩。
危辭苦語感我耳，淚落不揜何漼漼。
念昔從君渡湘水，大帆夜劃窮高桅。
陽山鳥路出臨武，驛馬拒地驅頻隤。
踐蛇茹蠱不擇死，忽有飛詔從天來。
伾文未揃崖州熾，雖得赦宥恒愁猜。
近者三姦悉破碎，羽窟無底幽黃能。
眼中了了見鄉國，知有歸日眉方開。
今君縱署天涯吏，投檄北去何難哉。
無妄之憂勿藥喜，一善自足禳千災。
頭輕目朗肌骨健，古劒新劚磨塵埃。
殃消禍散百福併，從此直至耉與鮐。
嵩山東頭伊洛岸，勝事不假須穿栽。
君當先行我待滿，沮溺可繼窮年推。